ພິທີຊາປະນາກິດສົບ ສະຫາຍ ພົນເອກ ສີສະຫວາດ ແກ້ວບຸນພັນ, ອະດີດກຳມະການສູນກາງພັກ ສະໄໝທີ I, II, III, IV, V, VI, VII, VIII; ອະດີດເລຂາທິການສູນກາງພັກ ສະໄໝທີ III, IV; ອະດີດກໍາມະການກົມການ ເມືອງສູນກາງພັກ ສະໄໝທີ IV, VI, VII, VIII; ອະດີດນາຍົກລັດຖະມົນຕີ, ອະດີດຮອງປະທານປະເທດ, ອະດີດປະທານສູນກາງແນວລາວສ້າງຊາດ; ອະດີດຫົວໜ້າເສນາທິການສູງສຸດກອງທັບປົດປ່ອຍປະຊາຊົນລາວ, ອະດີດລັດຖະ ມົນຕີປະຈຳສຳນັກ ງານນາຍົກລັດຖະມົນຕີ, ອະດີດລັັດຖະມົນຕີກະຊວງພາຍໃນ-ນັກຮົບເກົ່າ ແລະ ສັງຄົມ; ອະດີດເລຂາຄະນະພັກ, ປະທານຄະນະກໍາມະການປົກຄອງກໍາແພງນະຄອນວຽງຈັນ, ອະດີດລັດຖະມົນຕີກະຊວງກະສິກໍາ ແລະ ປ່າໄມ້ ແລະ ອະດີດປະທານຄະນະຂົນຂວາຍສ້າງຕັ້ງຄະນະຊາວໜຸ່ມປະຊາຊົນປະຕິວັດລາວ. ຈັດຂຶ້ນທີ່ສະໜາມຫຼວງ ນະຄອນຫຼວງວຽງຈັນ ໃນຕອນບ່າຍວັນທີ 16 ພຶດສະພາ 2020.
ໂດຍການເຂົ້າຮ່ວມ ຂອງທ່ານ ບຸນຍັງ ວໍລະຈິດ ປະທານປະເທດ, ມີການນໍາພັກ-ລັດຂັ້ນສູງ, ການນຳຂັ້ນສູງຈາກກະຊວງ, ອົງການທຽບເທົ່າ, ອາດີດການນຳຂັ້ນສູງ, ການນຳຂັ້ນແຂວງ, ພະນັກງານອາວຸໂສ ບຳນານ, ທູຕະນູທູດ, ແຂກຮັບເຊີນ ພ້ວມດ້ວຍມວນຊົນ ເຂົ້າຮ່ວມເປັນຈຳນວນຫຼາຍ.
ທ່ານ ທອງລຸນ ສີສຸລິດ ນາຍົກລັດຖະມົນຕີ ຂຶ້ນກ່າວ ສະດຸດີ ວ່າ:
ໃນທ່າມກາງບັນຍາກາດແຫ່ງຄວາມໂສກເສົ້າເສຍດາຍ ແລະ ອາໄລອາວອນຢ່າງສຸດຊຶ້ງ ຕໍ່ການຈາກໄປໂດຍບໍ່ມີວັນກັບຄືນມາຂອງ ສະຫາຍ ພົນເອກ ສີສະຫວາດ ແກ້ວບຸນພັນ, ອະດີດກຳມະການສູນກາງພັກ ສະໄໝທີ I, II, III, IV, V, VI, VII, VIII; ອະດີດເລຂາທິການສູນກາງພັກ ສະໄໝທີ III, IV; ອະດີດກໍາມະການກົມການເມືອງສູນກາງພັກ ສະໄໝທີ IV, VI, VII, VIII; ອະດີດນາຍົກລັດຖະມົນຕີ, ອະດີດຮອງປະທານປະເທດ, ອະດີດປະທານສູນກາງແນວລາວສ້າງຊາດ; ອະດີດຫົວໜ້າເສນາທິການສູງສຸດກອງທັບປົດປ່ອຍປະຊາຊົນລາວ, ອະດີດລັດຖະມົນຕີປະຈຳສຳນັກ ງານນາຍົກລັດຖະມົນຕີ, ອະດີດລັັດຖະມົນຕີກະຊວງພາຍໃນ-ນັກຮົບເກົ່າ ແລະ ສັງຄົມ; ອະດີດເລຂາຄະນະພັກ, ປະທານຄະນະກໍາມະການປົກຄອງກໍາແພງນະຄອນວຽງຈັນ, ອະດີດລັດຖະມົນຕີກະຊວງກະສິກໍາ ແລະ ປ່າໄມ້ ແລະ ອະດີດປະທານຄະນະຂົນຂວາຍສ້າງຕັ້ງຄະນະຊາວໜຸ່ມປະຊາຊົນປະຕິວັດລາວ.
ພວກເຮົາ ມາເຕົ້າໂຮມກັນຢູ່ທີ່ນີ້ ເພື່ອໄຫວ້ອາໄລ ແລະ ອໍາລາ ສະຫາຍ ພົນເອກ ສີສະຫວາດ ແກ້ວບຸນພັນ ເປັນຄັ້ງສຸດທ້າຍ.
ສະຫາຍ ພົນເອກ ສີສະຫວາດ ແກ້ວບຸນພັນ ເກີດເມື່ອວັນທີ 01 ພຶດສະພາ ປີ 1928 ໃນຄອບຄົວຊາວນາທຸກຍາກ ທີ່ບ້ານຫ້ວຍກະລຶນ, ຕາແສງເມືອງປົວ, ເມືອງວຽງໄຊ, ແຂວງຫົວພັນ, ເປັນບຸດຂອງ ທ່ານ ແກ້ວບຸນຊູ ແລະ ນ. ປ້ານ ມີເອື້ອຍນ້ອງຮ່ວມອຸທອນດຽວກັນ 03 ຄົນ, ຍິງ 01 ຄົນ. ສະຫາຍໄດ້ສ້າງຄອບຄົວກັບ ນ. ຫຼ້າ ແກ້ວບຸນພັນ ມີລູກນຳກັນ 04 ຄົນ, ເປັນຍິງທັງໝົດ, ປະຈຸບັນຢູ່ບ້ານໜອງບອນ, ເມືອງໄຊ ເສດຖາ, ນະຄອນຫຼວງວຽງຈັນ.
ສະຫາຍ ພົນເອກ ສີສະຫວາດ ແກ້ວບຸນພັນ, ເປັນລູກກຳພອຍ ພໍ່ແມ່ເສຍຊີວິດ ແຕ່ເພິ່ນຍັງນ້ອຍ. ຍ້ອນຄວາມທຸກຍາກຂາດເຂີນ ເພິ່ນຈຶ່ງໄດ້ຊອກທຸກວິທີຫາລ້ຽງຄອບຄົວ ເພື່ອມີຊີວິດຢູ່ລອດ. ໃນຊີວິດເຍົາໄວຂອງເພິ່ນ ກໍ່ຄື ປະຊາຊົນລາວບັນດາເຜົ່າ ໄດ້ຕົກຢູ່ໃນສະພາບແວດລ້ອມທີ່ປະເທດຊາດຕົກຢູ່ໃຕ້ການປົກຄອງອັນໂຫດຮ້າຍປ່າເຖື່ອນ ຂອງຈັກກະພັດລ່າເມືອງຂຶ້ນ ແລະ ພວກລູກແຫຼ້ງຕີນມື ເຮັດໃຫ້ເພິ່ນເກີດມີຄວາມຕື່ນຕົວຮັກຊາດ, ມີຄວາມຄຽດແຄ້ນຕໍ່ພວກຮຸກຮານ ພ້ອມທັງເກີດມີຄວາມຄິດສະແຫວງຫາອິດສະຫຼະພາບ ແລະ ຄວາມເປັນທຳ ຈຶ່ງກາຍເປັນຜູ້ທີ່ມີຄວາມຕື່ນຕົວເຂົ້າຮ່ວມ ຂະບວນການຕໍ່ສູ້ຂອງປະຊາຊົນ ຕັ້ງແຕ່ຄາວຍັງເຍົາໄວ, ສະຫາຍ ພົນເອກ ສີສະຫວາດ ແກ້ວບຸນພັນ ຈຶ່ງໄດ້ຕັດສິນໃຈເຂົ້າຮ່ວມການປະຕິວັດ ເລີ່ມແຕ່ວັນທີ 15/04/1947, ເຂົ້າເປັນທະຫານລາວອິດສະຫຼະ ເລີ່ມແຕ່ກາງປີ 1947 ເຊິ່ງເວລານັ້ນມີອາຍຸພຽງ 19 ປີ. ຜ່ານຂະບວນການເຄື່ອນໄຫວປະຕິວັດຢ່າງຫ້າວຫັນຟົດຟື້ນ, ເດັດດ່ຽວ ແລະ ກ້າຫານ, ສະຫາຍ ໄດ້ຖືກຮັບເຂົ້າເປັນສະມາຊິກພັກກອມມູນິດອິນດູຈີນ ວັນທີ 01/05/1950.
ການເຄື່ອນໄຫວປະຕິວັດທີ່ສຳຄັນ
ຂອງສະຫາຍ ພົນເອກ ສີສະຫວາດ ແກ້ວບຸນພັນ ແຕ່ລະໄລຍະ ມີດັ່ງນີ້:
– ປີ 1947-1948 ເປັນນັກຮົບສັງກັດກອງຮ້ອຍໂຄສະນາປະກອບອາວຸດຕະລຸມບອນປະຈຳພາກເໜືອ;
– ປີ 1948-1949 ເປັນພະນັກງານຂົນຂວາຍກໍ່ສ້າງພື້ນຖານລັບ ຢູ່ ສັນກາງ ລຽບນໍ້າມ່າ ເພື່ອສ້າງຖານທີ່ໝັ້ນ ຢູ່ພາກເໝືອຂອງລາວ;
– ປີ 1949- 1952 ຖືກແຕ່ງຕັ້ງເປັນຫົວໜ້າການເມືອງກອງຮ້ອຍລາດຊະວົງ, ເດືອນ ສິງຫາ 1950 ເປັນຕົວແທນກອງຮ້ອຍລາດຊະວົງ ເຂົ້າຮ່ວມກອງປະຊຸມໃຫຍ່ແນວລາວຕໍ່ຕ້ານທົ່ວປະເທດ;
– ປີ 1952- 1954 ຖືກແຕ່ງຕັ້ງເປັນຫົວໜ້າການທະຫານກອງຮ້ອຍລາດຊະວົງ ທັງເປັນ ຮອງກອງພັນປະສົມ ລາວ-ຫວຽດນາມ ຂຶ້ນຕີປົດປ່ອຍເມືອງຮ້ຽມ, ປາກລາວ, ບ້ານແສ້, ເມືອງຊ່ອນ ເປີດກວ້າງເຂດທີ່ໝັ້ນ ຢູ່ພາກເໜືອຂອງລາວ;
– ປີ 1953 ນຳພາກອງຮ້ອຍລາດຊະວົງສົມທົບກັບ ທະຫານອາສາສະໝັກຫວຽດນາມ ຕີປົດປ່ອຍແຂວງຫົວພັນ ເທື່ອທຳອິດ;
– ປີ 1954-1955 ເປັນກຳມະການ ຄະນະຢຸດຍິງທົ່ວປະເທດ ລະຫວ່າງ ສາມຊາດອິນດູຈີນ ກັບ ຝຣັ່ງ;
– ວັນທີ 22 ມີນາ1955 ສະຫາຍໄດ້ເຂົ້າຮ່ວມກອງປະຊຸມສ້າງຕັ້ງພັກປະຊາຊົນລາວ, ສະຫາຍໄດ້ຮັບການເລືອກຕັ້ງ ເປັນກຳມະການຄະນະບໍລິຫານງານສູນກາງພັກປະຊາຊົນລາວ ສະໄໝທຳອິດ, ໃນປີດຽວກັນນັ້ນ ຖືກເລືອກຕັ້ງເຂົ້າເປັນກຳມະການຄະນະພັກການທະຫານ, ທັງຖືກແຕ່ງຕັ້ງເປັນຮອງເສນາທິການກອງທັບປົດປ່ອຍປະຊາຊົນລາວ;
– ປີ 1956-1960 ຖືກແຕ່ງຕັ້ງເປັນເລຂາຄະນະພັກ, ເປັນຜູ້ບັນຊາການທະຫານເຂດເຕົ້າໂຮມຊຳເໜືອ, ຊີ້ນຳການເລືອກຕັ້ງຜູ້ແທນລາດສະດອນຂອງຝ່າຍປະຕິວັດ ແລະ ເປັນຜູ້ບັນຊາການບັ້ນຮົບປົດປ່ອຍ ແຂວງຫົວພັນ ເທື່ອທີ 2 ແລະ ບັນຊາບັ້ນຮົບປົດປ່ອຍທົ່ງໄຫຫີນ ແຂວງຊຽງຂວາງ.
– ວັນທີ 16 ພຶດສະພາ 1962 ເປັນຜູ້ບັນຊາບັ້ນຮົບປົດປ່ອຍຫຼວງນໍ້າທາ ໄດ້ຮັບໄຊຊະນະ ຊຶ່ງເຮັດໃຫ້ຈັກກະພັດ ແລະ ລູກມື ຈຳຕ້ອງຍອມເຊັນສັນຍາເຊີແນວ ກ່ຽວກັບລາວ ໃນວັນທີ 23 ກໍລະກົດ 1962 ຮັບຮູ້ຄວາມເປັນເອກະລາດ, ເປັນກາງ ເອກະພາບ ອະທິປະໄຕ ແລະ ຜືນແຜ່ນດິນອັນຄົບຖ້ວນຂອງລາວ, ຮັບຮູ້ລັດຖະບານປະສົມແຫ່ງຊາດ ທີ່ໄດ້ສ້າງຕັ້ງ ໃນວັນທີ 21 ມິຖຸນາ 1962 ຕາມການຕົກລົງຂອງກອງປະຊຸມສາມຝ່າຍ (ທີ່ເອີ້ນກັນວ່າ ການພົບປະ 3 ສະເດັດ) ທີ່ບ້ານນາມອນ;
– ປີ 1972 ໃນກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ II ຂອງພັກປະຊາ ຊົນລາວ, ສະຫາຍ ຖືກເລືອກຕັ້ງເປັນກຳມະການຄະນະບໍລິຫານງານສູນກາງພັກ ແລະ ຖືກແຕ່ງຕັ້ງ ເປັນປະທານຄະນະຂົນຂວາຍສ້າງຕັ້ງ ຄະນະຊາວໜຸ່ມ ປະຊາຊົນ ປະຕິວັດລາວ;
– ປີ 1975 ພາຍຫຼັງປະເທດຊາດໄດ້ຮັບການປົດປ່ອຍ, ໄດ້ຖືກແຕ່ງຕັ້ງເປັນລັດຖະມົນຕີປະຈຳສຳນັກງານນາຍົກລັດຖະມົນຕີ ແລະ ຕຳແໜ່ງໃນກອງທັບ ຍັງສືບຕໍ່ເປັນຫົວໜ້າເສນາທິການສູງສຸດກອງທັບປົດປ່ອຍປະຊາຊົນລາວ;
– ປີ 1976-1980 ຖືກແຕ່ງຕັ້ງເປັນຫົວໜ້າກົມໃຫຍ່ເສນາທິການກອງທັບປະຊາຊົນລາວ ແລະ ສືບຕໍ່ເປັນລັດຖະມົນຕີປະຈໍາສໍານັກງານນາຍົກລັດຖະ ມົນຕີ;
– ປີ 1980 ສູນກາງພັກ-ລັດຖະບານ ໄດ້ຕົກລົງປະດັບຊັ້ນພົນເອກໃຫ້ແກ່ສະຫາຍ ແລະ ຖືກແຕ່ງຕັ້ງເປັນເລຂາຄະນະພັກ ແຂວງກໍາແພງນະຄອນວຽງຈັນ;
– ປີ 1981-1985 ເປັນລັດຖະມົນຕີກະຊວງພາຍໃນ-ນັກຮົບເກົ່າ ແລະ ສັງຄົມ (ກະຊວງປ້ອງກັນຄວາມສະຫງົບໃນປະຈຸບັນ);
– ປີ 1982 ໃນກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ III ຂອງພັກປະຊາຊົນປະຕິວັດລາວ, ສະຫາຍຖືກເລືອກຕັ້ງເປັນ ກຳມະການຄະນະບໍລິຫານງານສູນກາງພັກ, ເປັນເລຂາທິການສູນກາງພັກ;
– ປີ 1983-1984 ຖືກມອບໝາຍໃຫ້ໄປຮຽນທິດສະດີການເມືອງຊັ້ນສູງ ທີ່ນະຄອນຮ່າໂນ້ຍ ສສ ຫວຽດນາມ;
– ປີ 1985 ຖືກແຕ່ງຕັ້ງເປັນເລຂາຄະນະພັກ, ປະທານຄະນະກຳມະການປົກຄອງກຳແພງນະຄອນວຽງຈັັນ;
– ປີ 1986 ກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ IV ຂອງພັກປະຊາຊົນປະຕິວັດລາວ, ສະຫາຍໄດ້ຖືກເລືອກຕັ້ງເປັນກຳມະການຄະນະບໍລິຫານງານສູນກາງພັກ ທັງຖືກເລືອກຕັ້ງເປັນກຳມະການກົມການເມືອງ ແລະ ເລຂາທິການສູນກາງພັກ ແລະ ສືບຕໍ່ເປັນເລຂາຄະນະພັກ, ປະທານຄະນະກຳມະການປົກຄອງກຳແພງນະຄອນວຽງຈັນ;
– ປີ 1987-1988 ຖືກແຕ່ງຕັ້ງເປັນຫົວໜ້າຄະນະເຈລະຈາບັນຫາຊາຍແດນລາວ-ໄທ;
– ປີ 1991 ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ V ຂອງພັກປະຊາຊົນປະຕິວັດລາວ, ສະຫາຍ ໄດ້ຖືກເລືອກຕັ້ງເປັນ ກຳມະການຄະນະບໍລິຫານງານສູນກາງພັກ ແລະ ຖືກແຕ່ງຕັ້ງເປັນລັດຖະມົນຕີ ກະຊວງກະສິກໍາ ແລະ ປ່າໄມ້;
– ປີ 1996 ກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ VI ຂອງພັກປະຊາ ຊົນປະຕິວັດລາວ, ສະຫາຍ ໄດ້ຖືກເລືອກຕັ້ງເປັນກຳມະການຄະນະບໍລິຫານງານສູນກາງພັກ, ທັງຖືກເລືອກຕັ້ງເປັນກໍາມະການກົມການເມືອງສູນກາງພັກ;
– ປີ 1996-1998 ຖືກເລືອກຕັ້ງເປັນຮອງປະທານປະເທດ ທັງເປັນ ສະມາຊິກ
ສະພາແຫ່ງຊາດ ຊຸດທີ 4 ປະຈໍາເຂດເລືອກຕັ້ງ ທີ I, ນະຄອນ
ຫຼວງວຽງຈັນ ;
– ປີ 1998-2001 ຖືກເລືອກຕັ້ງເປັນນາຍົກລັດຖະມົນຕີ ແຫ່ງ ສປປ ລາວ;
– ປີ 2002-2010 ກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ VII, VIII ຂອງພັກປະຊາຊົນປະຕິວັດລາວ, ສະຫາຍ ໄດ້ຖືກເລືອກຕັ້ງເປັນກຳມະ ການສູນກາງພັກ, ທັງຖືກເລືອກຕັ້ງເປັນກຳມະການກົມການ ເມືອງສູນກາງພັກ ແລະ ຖືກເລືອກຕັ້ງເປັນປະທານສູນກາງແນວລາວສ້າງຊາດ;
– ປີ 2011 ອີງໃສ່ສຸຂະພາບ, ອາຍຸກະສຽນ ແລະ ຄວາມມຸ່ງມາດປາດຖະໜາຂອງສະຫາຍເອງ, ສະຫາຍ ຈຶ່ງໄດ້ຮັບການເຫັນດີໃຫ້ພັກຜ່ອນຕາມນະໂຍບາຍຂອງພັກ ແລະ ລັດ.
ພາຍຫຼັງໄດ້ຮັບນະໂຍບາຍໃຫ້ພັກຜ່ອນແລ້ວ ສະຫາຍ ພົນເອກ ສີສະຫວາດ ແກ້ວບຸນພັນ ກໍ່ຍັງມີຄວາມເປັນຫວ່ງເປັນໄຍ ຍັງໄດ້ປະກອບສ່ວນລົງຊີ້ນຳ, ຕິດຕາມ, ຊຸກຍູ້ວຽກງານຕ່າງໆ ຢູ່ບັນດາຂະແໜງການ ແລະ ທ້ອງຖິ່ນ ເທົ່າທີ່ເພິ່ນມີເວລາ ແລະ ເງື່ອນໄຂອຳນວຍໃຫ້.
ບັນດາສະຫາຍ ແລະ ເພື່ອນມິດ ທີ່ຮັກແພງ ທັງຫຼາຍ !
ຕະຫຼອດໄລຍະການເຄື່ອນໄຫວປະຕິວັດ ຈະແມ່ນໃນສະໄໝຕໍ່ສູ້ກູ້ຊາດຕ້ານຜູ້ຮຸກຮານ ເພື່ອກອບກູ້ປະເທດຊາດ ແລະ ໃນໄລຍະປົກປັກຮັກສາພັດທະນາປະເທດຊາດ ສະຫາຍ ພົນເອກ ສີສະຫວາດ ແກ້ວບຸນພັນ ໄດ້ຖືກມອບໝາຍໃຫ້ຮັບຜິດຊອບ ເປັນການນຳໃນຫຼາຍຂົງເຂດວຽກງານທີ່ສຳຄັນ ເປັນຕົ້ນ: ວຽກງານປ້ອງກັນຊາດ-ປ້ອງກັນຄວາມສະຫງົບ, ວຽກງານຄຸ້ມຄອງລັດ-ຄຸ້ມຄອງສັງຄົມ, ວຽກງານແນວໂຮມ ແລະ ວຽກງານອົງການມະຫາຊົນ, ທັງຢູ່ຂັ້ນສູນກາງ ແລະ ທ້ອງຖິ່ນ ເຊິ່ງວຽກດັ່ງກ່າວລ້ວນແຕ່ເປັນວຽກງານຍຸດທະສາດສຳຄັນຂອງພັກ-ລັດ, ເປັນວຽກທີ່ໜັກໜ່ວງ, ຫຍຸ້ງຍາກ ແລະ ທ້າທາຍ, ແຕ່ສະຫາຍ ກໍມີຄວາມເດັດດ່ຽວໜຽວແໜ້ນ, ອົດທົນຜ່ານຜ່າ, ມີຫົວຄິດປະດິດສ້າງ ແລະ ຄວາມສາມາດໃນການຊີ້ນຳ-ນຳພາ ແລະ ຈັດຕັ້ງປະຕິບັດແນວທາງ, ແຜນນະໂຍບາຍຂອງພັກ, ລະບຽບກົດໝາຍຂອງລັດ ເຊິ່ງໃນແຕ່ລະໄລຍະໄດ້ມີຜົນສຳເລັດເປັນກ້າວໆມາ ທັງໄດ້ຮັບຄວາມຍ້ອງຍໍຊົມເຊີຍ ຈາກພາຍໃນ ແລະ ເພື່ອນມິດສາກົນ ເປັນຢ່າງດີ.
ສະຫາຍ ພົນເອກ ສີສະຫວາດ ແກ້ວບຸນພັນ ແມ່ນໜຶ່ງໃນຜູ້ນຳຮຸ້ນທຳອິດຂອງພັກ, ລັດ ແລະ ກອງທັບເຮົາ ທີ່ໄດ້ອຸທິດຊີວິດຂອງຕົນ ຕິດພັນກັບການຕໍ່ສູ້ກູ້ຊາດ ຕ້ານການຮຸກຮານຂອງຈັກກະພັດ ລ່າເມືອງຂຶ້ນແບບເກົ່າ ແລະ ໃໝ່. ສະຫາຍ ແມ່ນນັກຮົບປະຕິວັດຜູ້ອົງອາດກ້າແກ່ນ, ມີນໍ້າໃຈເສຍ ສະຫຼະອັນສູງສົ່ງ, ສະຫາຍແມ່ນນາຍທະຫານນຳພາ-ບັນຊາທີ່ອົງອາດກ້າຫານ, ມີໄຫວພິບຄ່ອງແຄ້ວໃນການສູ້ຮົບ ທັງເປັນຜູ້ເດັດຂາດບໍ່ຍອມຈຳນົນ ຕໍ່ການຂົ່ມຂູ່-ຊື້ຈ້າງຈອບອອຍຂອງສັດຕູ, ເປັນຜູ້ທີ່ຊີ້ນໍາ-ບັນຊາໂດຍກົງໃນຫຼາຍບັັ້ນຮົບທີ່ດຸເດືອດ, ຂ້ຽວຂາດ, ສ່ຽງເປັນ, ສ່ຽງຕາຍ, ສະຫາຍ ຍັງເປັນນັກການທູດທີ່ຄ່ອງແຄ້ວ ແລະ ມີໄຫວພິບ ໃນຖານະທີ່ເປັນພະນັກງານການນໍາຂັ້ນຍຸດທະສາດຂອງພັກ-ລັດ, ສະຫາຍເປັນຜູ້ໜຶ່ງ ທີ່ຕັ້ງໜ້າປະກອບສ່ວນເຂົ້າໃນການປັບປຸງບູລະນະແນວທາງແຜນນະໂຍບາຍຂອງພັກ ແລະ ລັດເຮົາ.
ຕະຫລອດໄລຍະແຫ່ງການເຄື່ອນໄຫວປະຕິວັດ ແລະ ໄດ້ຖືກມອບໝາຍຮັບຜິດຊອບດຳລົງຕຳແໜ່ງຕ່າງໆທີ່ສຳຄັນນັ້ນ ສະຫາຍ ພົນເອກ ສີສະຫວາດ ແກ້ວບຸນພັນ ໄດ້ສະແດງອອກແຈ້ງທາດແທ້ ຂອງນັກປະຕິວັດທີ່ແທ້ຈິງ; ສະຫາຍ ເປັນນັກປະຕິວັດອາວຸໂສທີ່ດີເດັ່ນຂອງພັກ ແລະ ລັດເຮົາ, ແມ່ນພະນັກງານການນຳ ທີ່ຢຶດໝັ້ນຢ່າງໜັກແໜ້ນ ໃນອຸດົມການປະຕິວັດອັນສູງສົ່ງ, ໄດ້ອຸທິດເຫື່ອແຮງ, ສະຕິປັນຍາຂອງຕົນເຂົ້າໃນພາລະກິດປົດປ່ອຍຊາດ, ພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ ເພື່ອຄວາມຢູ່ດີກິນດີ ຂອງປະຊາຊົນລາວບັນດາເຜົ່າ, ມີແບບແຜນນຳພາທີ່ດີ, ປະ ຕິບັດຫຼັກການລວມສູນປະຊາທິປະໄຕ, ມີລະບຽບວິໃນເຂັ້ມງວດ, ເຄົາລົບນັບຖືໝູ່ຄະນະ ແລະ ການຈັດຕັ້ງ ມີຄວາມສາມັກຄີເປັນເອກະພາບ ພາຍໃນພັກ, ຢຶດໝັ້ນໃນແນວທາງມະຫາຊົນ ແລະ ແນວທາງປ້ອງກັນຊາດ-ປ້ອງກັນຄວາມສະຫງົບ ທົ່ວປວງຊົນຮອບດ້ານຂອງພັກ ຢ່າງສະເໝີຕົ້ນສະເໝີປາຍ. ສະຫາຍແມ່ນຜູ້ໜຶ່ງທີ່ໄດ້ອອກແຮງ ເພີ່ມທະວີຄວາມສາມັກຄີ ແລະ ການຮ່ວມມືຮອບດ້ານກັບປະເທດອ້າຍນ້ອງເພື່ອນມິດຍຸດທະສາດ ແລະ ເພື່ອນມິດສາກົນ.
ສະຫາຍ ເປັນພະນັກງານການນຳຂັ້ນຍຸດທະສາດຂອງພັກ ແລະ ລັດ ທີ່ມີແບບແຜນດຳລົງຊີວິດທີ່ລຽບງ່າຍ, ເປັນຄົນທ່ຽງທຳ, ມີມານະຈິດປະຕິວັດໜຽວແໜ້ນ, ມີຄວາມສັດຊື່ບໍລິສຸດ ຕໍ່ພັກຕໍ່ປະເທດຊາດ ແລະ ຕໍ່ປະຊາຊົນຕະຫລອດມາ, ບໍ່ໄດ້ສວຍໃຊ້ໜ້າທີ່ຕຳແໜ່ງຮຽກຮ້ອງຫາຜົນປະໂຫຍດສ່ວນຕົວ ນອກເໜືອຈາກນະໂຍບາຍລວມຂອງພັກ-ລັດ, ມີຈິດໃຈປອດໃສ, ປະຢັດມັດທະຍັດ, ມີຄວາມເອື້ອ ເຟື້ອເພື່ອແຜ່, ເອົາໃຈໃສ່ສຶກສາອົບຮົມພະນັກງານ, ສະມາຊິກພັກ, ນັກຮົບ ແລະ ປະ ຊາຊົນ. ສະຫາຍ ເປັນຜູ້ນຳທີ່ເປັນແບບຢ່າງທີ່ດີ ໃຫ້ແກ່ພະນັກງານ, ສະມາຊິກພັກ-ພະນັກງານການນຳແຕ່ລະຂັ້ນ ແລະ ເອົາໃຈໃສ່ເບິ່ງແຍ່ງສຶກສາອົບຮົມຄອບຄົວ, ລູກຫຼານ ໃຫ້ກາຍເປັນພະນັກງານທີ່ດີຂອງພັກ-ລັດ ແລະ ພົນລະເມືອງດີໃນສັງຄົມ. ສະຫາຍເປັນຜູ້ໜຶ່ງທີ່ມີຈິດໃຈປະຕິວັດບຸກ, ນັບແຕ່ເປັນນັກລົບໃນກຳລັງປະກອບອາວຸດ ຈົນໄດ້ກ້າວຂຶ້ນນເປັນພະນັກງານການນຳຂັ້ນຍຸດທະສາດຂອງພັກ-ລັດ.
ດ້ວຍຜົນງານ ແລະ ຄຸນງາມຄວາມດີທີ່ໄດ້ປະກອບສ່ວນເຂົ້າໃນພາລະກິດຕໍ່ສູ້ ປົດປ່ອຍປະເທດຊາດ ກໍ່ຄື ພາລະກິດປົກປັກຮັກສາ ແລະ ສ້າງສາປະເທດຊາດ ຊຶ່ງຜົນງານດັ່ງກ່າວນັ້ນ ໄດ້ສະແດງອອກເຖິງຄຸນສົມບັດສິນທຳປະຕິວັດອັນຜ່ອງໃສ ແລະ ຄວາມຮັກເຊື້ອແພງຊາດ ແລະ ຄວາມເສຍສະຫຼະເພື່ອປະໂຫຍດສ່ວນລວມ ສະຫາຍຈຶ່ງໄດ້ຮັບຄວາມໄວ້ເນື້ອເຊື່ອໃຈ ແລະ ຄວາມເຄົາລົບຮັກ-ນັບຖືຈາກພະນັກງານນຳພາແຕ່ລະຂັ້ນ, ສະມາຊິກພັກ, ນັກຮົບ ແລະ ປະຊາຊົນບັນດາເຜົ່າຢ່າງກວ້າງຂວາງ, ສະຫາຍຈຶ່ງໄດ້ຮັບການຍ້ອງຍໍຈາກພັກ-ລັດ ດັ່ງນີ້:
– ຫຼຽນຄໍາແຫ່ງຊາດ ສປປ ລາວ, ຊຶ່ງເປັນນາມມະຍົດສູງສຸດ
ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ 1 ຫຼຽນ
– ຫຼຽນໄຊ ອິດສະຫຼະ ຊັ້ນ I 4 ຫຼຽນ
– ຫຼຽນໄຊ ອິດສະຫຼະ ຊັ້ນ II 2 ຫຼຽນ
– ຫຼຽນໄຊ ປະຕິວັດຊະນະເລີດ ຊັ້ນ I 1 ຫຼຽນ
– ຫຼຽນໄຊ ພິລະອາດຫານ ຊັ້ນ I 1 ຫຼຽນ
– ຫຼຽນໄຊ ແຮງງານ ຊັ້ນ I 1 ຫຼຽນ
– ຫຼຽນໄຊ ແຮງງານ ຊັ້ນ II 1 ຫຼຽນ
– ຫຼຽນກາແຮງງານ 2 ຫຼຽນ
– ຫຼຽນກາຕໍ່ຕ້ານຝຣັ່ງ 1 ຫຼຽນ
– ຫຼຽນກາຕໍ່ຕ້ານອາເມຣິກາ 1 ຫຼຽນ
– ຫຼຽນກາລະນຶກ 50, 60, 70 ປີ ຂອງກອງທັບປະຊາຊົນລາວ 3 ຫຼຽນ
– ຫຼຽນກາລະນຶກ 60 ປີ ວັນສ້າງຕັ້ງສູນກາງແນວລາວສ້າງຊາດ 1 ຫຼຽນ
– ຫຼຽນກາລະນຶກ 50 ປີ ວັນສ້າງຕັ້ງກຳລັງປ້ອງກັນຄວາມສະຫງົບ 1 ຫຼຽນ ແລະ ຫຼຽນກາລະນຶກອື່ນໆອີກ 5 ຫຼຽນ .
ນອກຈາກໄດ້ຮັບການຍ້ອງຍໍຢູ່ພາຍໃນປະເທດແລ້ວ ສະຫາຍ ຍັງໄດ້ຮັບການຍ້ອງຍໍຈາກປະເທດເພື່ອນມິດ ດັ່ງນີ້: ຫຼຽນຄໍາແຫ່ງຊາດ ສສ ຫວຽດນາມ 1 ຫຼຽນ, ຫຼຽນໄຊ ໂຮຈີມິນ1 ຫຼຽນ, ຫຼຽນຄຳແຫ່ງຊາດ ສາທາລະນະລັດ ກູບາ 1 ຫຼຽນ, ຫຼຽນໄຊແຮງງານ ສປປ ເກົາຫຼີ 1 ຫຼຽນ ແລະ ຫຼຽນຄໍາ ຈາກອົງການອາຫານ ແລະ ການກະເສດ ສະຫະປະຊາຊາດ 1 ຫຼຽນ ແລະ ຫຼຽນຈາກບັນດາປະເທດອື່ນໆອີກ 11 ຫຼຽນ.
ບັນດາສະຫາຍ ແລະ ເພື່ອນມິດ ທີ່ຮັກແພງ !
ຕະຫຼອດໄລຍະທີ່ສຸຂະພາບຮ່າງກາຍຂອງ ສະຫາຍ ພົນເອກ ສີສະຫວາດ ແກ້ວບຸນພັນ ຊຸດໂຊມ ແລະ ເຈັບປ່ວຍ ການຈັດຕັ້ງພັກ-ລັດ ພ້ອມດ້ວຍຄອບຄົວ, ຍາດພີ່ນ້ອງ, ແພດໝໍ ທັງພາຍໃນ ແລະ ຕ່າງປະເທດ, ເພື່ອນມິດ ກໍ່ໄດ້ເອົາໃຈໃສ່ເບິ່ງແຍງຢ່າງໃກ້ຊິດຈົນສຸດຄວາມສາມາດ ເພື່ອຊ່ວຍກອບກູ້ເອົາຊີວິດຂອງສະຫາຍ. ແຕ່ດ້ວຍຄວາມຊະລາຕາມອາຍຸສັງຂານ ພວກເຮົາ ຈຶ່ງບໍ່ສາມາດກອບກູ້ເອົາຊີວິດຂອງສະຫາຍໄວ້ໄດ້ ແລະ ສະຫາຍໄດ້ສິ້ນລົມຫາຍໃຈຈາກພວກເຮົາໄປໃນເວລາ 7 ໂມງ 9 ນາທີ ຂອງວັນທີ 12/05/2020 ລວມອາຍຸຂອງສະຫາຍໄດ້ 92 ປີ.
ການລ່ວງລັບໄປຂອງ ສະຫາຍ ພົນເອກ ສີສະຫວາດ ແກ້ວບຸນພັນ, ເປັນການສູນເສຍພະນັກງານປະຕິວັດຜູ້ດີເດັ່ນ, ພະນັກງານການນຳຍຸດທະສາດຂອງພັກ-ລັດ ຊຶ່ງນຳເອົາຄວາມໂສກເສົ້າ, ເສຍໃຈ, ສຸດທີ່ອາໄລອາວອນອັນຫາອັນປຽບບໍ່ໄດ້ ໃຫ້ແກ່ ພັກ-ລັດ, ກຳລັງປະກອບອາວຸດ, ປະຊາຊົນລາວບັນດາເຜົ່າ, ຄອບຄົວ, ຍາດພີ່ນ້ອງ, ເພື່ອນມິດຜູ້ຢູ່ໃກ້ ແລະ ໄກ. ໃນທ່າມກາງແຫ່ງຄວາມໂສກເສົ້າເສຍດາຍ ຫາສິ່ງປຽບບໍ່ໄດ້ນີ້, ການຈັດຕັ້ງພັກ-ລັດ ກໍ່ຄື ປະຊາຊົນລາວບັນດາເຜົ່າ ຂໍໃຫ້ຄຳໝັ້ນສັນຍາ ຕໍ່ດວງວິນຍານຂອງສະຫາຍວ່າ: ຈະສືບຕໍ່ປະຕິບັດພາລະກິດການປະຕິວັດ ເພີ່ມທະວີຄວາມສາມັກຄີເປັນເອກະພາບພາຍໃນພັກ-ລັດ ແລະ ກຳລັງປະກອບອາວຸດ ກໍ່ຄື ປະຊາຊົນບັນດາເຜົ່າ, ເດັດດ່ຽວປົກປັກຮັກສາໝາກຜົນ ຂອງ ການປະຕິວັດ ແລະ ສືບຕໍ່ນຳພາພັດທະນາປະເທດຊາດ ເຮັດໃຫ້ອຸດົມການຂອງພັກ ແລະ ຄວາມມຸ່ງຫວັງຂອງປະຊາຊົນທັງຊາດ ກໍ່ຄື ຂອງ ສະຫາຍເອງ ໃຫ້ປະກົດຜົນເປັນຈິງ. ພ້ອມນັ້ນ ກໍ່ຈະເບິ່ງແຍງລູກ, ຫຼານຂອງສະຫາຍ ຕາມນະໂຍບາຍຂອງພັກ-ລັດສືບຕໍ່ໄປ.
ສະຫາຍ ພົນເອກ ສີສະຫວາດ ແກ້ວບຸນພັນ ທີ່ອາໄລຮັກ !
ສະຫາຍ ໄດ້ຈາກພວກເຮົາໄປຢ່າງບໍ່ມີວັນຫວນກັບຄືນມາອີກແລ້ວ, ແຕ່ພັກ-ລັດ ແລະ ປະຊາຊົນລາວບັນດາເຜົ່າ ຂໍຈົດຈໍາຜົນງານ, ຄຸນງາມຄວາມດີຂອງສະຫາຍ ທີ່ໄດ້ອຸທິດໃຫ້ແກ່ ພາລະກິດຂອງຊາດເຮົາ ຈົນຕະຫຼອດຊີວິດ ຂອງ ສະຫາຍນັ້ນ, ໄວ້ຢ່າງບໍ່ມີວັນຫຼົງລືມ. ຊື່ສຽງ ແລະ ກຽດຕິຄຸນຂອງສະຫາຍ ແມ່ນໄດ້ຈາລຶກໄວ້ກັບໄລຍະປະຫວັດສາດ ຂອງ ການປະຕິວັດ ແລະ ຝັງແໜ້ນຢູ່ໃນຄວາມຊົງຈຳ ຂອງ ພະນັກງານ, ສະມາຊິກພັກ, ນັກຮົບ ແລະ ປະຊາຊົນລາວບັນດາເຜົ່າ ຕະຫຼອດໄປ.